Ses poesia

Ses, poesia, simile a su cantu
friscu de rusignolu in su serenu
sero deliziosu, unu pienu
risu de tantas cosas, su piantu

De s’eterna natura. Melodia
de su ch’hamos in coro e non podimos
narrer apertamente, si suffrimos
o godimos, ses tue, o poesia.

Biadu su chi subra cart’iscritta
potat su signu tuo appena appena
firmare. Ogiu ’e sole in frisca vena
o in notte ’e tempesta una saitta.

Oh cantu ortas cust’anima mia
de iras e tempestas est allutta!
Che una crabonalza brugio sutta
ma non bessis a campu, o poesia.